我客
作者：薛季宣
朝代：宋

paragraphs: 昔我客荆梁，從事清蕖幕。
太倉蠹紅腐，吹竽濫東郭。
去作徒勞吏，青衫走樊鄂。
撫字亦何心，催科厭笞掠。
借問差少愧，而今不如昨。
天遊內于于，紛至攘六鑿。
鑄此一錯字，爲費幾魏博。
閑居幸從容，琴書有真樂。
胡然令閑忙，遠謝乘軒鶴。
人生百年中，藏舟固非壑。
顧已習迷途，如蠶自纏縛。
作詩懺當來，聊以慰寥落。